- Som Venstremand burde jeg følge partilinien og være imod hash. Hvordan det så lige hænger sammen med partiets liberale, fritænkende tankegods og individets selvstændighed at gøre, er mig en gåde.

- Derfor har jeg valgt at støtte tanken om fri hash i Danmark. Dermed lægger jeg mig på linie med Frank Jensen, Enhedslisten og LA. De fleste på venstrefløjen har i dette sjældne tilfælde set lyset og dermed sat individet fri. Dejligt.

- Jeg har længe ledt efter andre Venstrefolk, men de tør enten ikke sige, at de er for fri hash, eller også er de ministeremner og skal ikke have noget klinket med partitoppen.

Kender mindst 10 MF'ere der er enige

Sådan skriver advokat Kåre Traberg Smidt, folketingskandidat for Venstre i København i et blogindlæg i dagens Politiken, og over for nationen! fortæller han, at han kender mindst 10 medlemmer af Venstres folketingsgruppe, der - når mikrofonen er slukket og referatblokken er væk - er enige med ham. problemet er bare, som Kåre ser det, at de er bange for at blive kaldt flippere og Christiania-cyklister:

- (Men) det kræver ikke rødblå faner at kunne fatte, at det ikke er farligere at ryge en enkelt joint end at drikke en øl. Begge slags er ganske ufarlige i små mængder og giver begge en mild rus, skriver Kåre, der beder sine partikolleger svare på følgende spørgsmål:

- Staten skal ikke blande sig i, om du ligger i ske med konen, surfer net-erotik, skamlæser rokokoposten, drikker cola eller ryger en joint.

- Forbudspartierne – herunder Socialdemokraterne, Konservative og DF – er helt galt afmarcheret, når de plæderer for et fortsat forbud mod hash.

- Kan det passe, at Venstre skal tilhøre denne gruppe?

Hvad tror du? Er Venstre fyldt med folk, der ikke tør sige, de er tilhængere af fri hash?